
J e g y z ő k ö n y v

Készült: Halásztelek Város Önkormányzat Képviselő-testület 2012. december 6-án, 18,30 órakor megtartott ülésén.

Az ülés helye:  Márai Sándor Közművelődési Intézmény és Városi Könyvtár 

  Liszt Ferenc Hangversenyterem 
  (2314 Halásztelek, Somogyi Béla u. 50.)  
Jelen vannak: Szentgyörgyi József polgármester, Szabó Tibor alpolgármester, Erdődi Sándorné, Igaz László Tibor, Lengyel Izabella, Papp Kornél, Stefanik Zsolt, Tóth Endre Attila, Végváriné Nyíri Lídia képviselők 
Megjelent meghívottak: Baloghné dr. Nagy Edit jegyző, Orsós Éva adó- és pénzügyi irodavezető, Gyurián Ferenc, Györök Zsolt Zoltánné, Kállai Attila külsős bizottsági tagok, Acélvári Attila HATE Kft. ügyv.ig., dr. Sári Mónika HATE FEB elnök, Kardos Zoltán, Polonkai Nándor HATE FEB tag
Szentgyörgyi József köszönti a megjelenteket. Bejelenti, Igaz Tibor később érkezik.

Papp Kornél jelzi, a HATE Kft. Felügyelő Bizottságának elnöke sem érkezett még meg.

Szentgyörgyi József javasolja, cseréljék meg a napirendet, kezdjenek a testületi üléssel, majd utána legyen a HATE közgyűlése. Megnyitja a testületi ülést. Megállapítja, hogy a testület 8 fővel határozatképes. Megkérdezi, ki jelentkezik jegyzőkönyv hitelesítőnek. Megállapítja, hogy Végváriné Nyíri Lídia és Papp Kornél jelentkezik. Kéri a testület tagjait, szavazzanak a jegyzőkönyv-hitelesítők személyéről. Megállapítja, hogy a testület egyhangúlag elfogadta a jegyzőkönyv-hitelesítőket. Ismerteti, majd szavazásra bocsátja a testületi ülés napirendjeit. Megállapítja, hogy a testület egyhangúlag elfogadta a napirendeket. Bejelenti, a lejárt határidejű határozatokról szóló beszámolót a következő – december 13-ai – testületi ülésen terjeszti elő. Elsőként tájékoztatást ad az előző testületi ülés óta eltelt időszak eseményeiről:
- Ismerteti a járások kialakításával kapcsolatos eseményeket. Január 1-jétől elkerül a városból az első fokú építési hatóság, Szigetszentmiklós Város jegyzője lesz az építési hatóság gyakorlója, ugyanakkor ez nem jelenti a műszaki iroda átvételét, hiszen a városnak építési szolgáltató központot kell fenntartania, a kérelmek beadása, befogadása itt lesz. 

- Az elmúlt időszakban 12 db. lámpatestet helyeztek ki, folyamatban van további 13 db. lámpatest kihelyezése.

- Az előző ülésén a testület a Márai Sándor intézményvezetői pályázatát eredménytelennek nyilvánította, mivel a Kormányhivatal kettős végzettséghez kötötte, ezért megállapodtak abban, hogy bővítik a közművelődési feladatokat, ezért Szabó Julianna december 1-jétől bekapcsolódott a közművelődési feladatok, illetve az intézmény programjainak szervezésébe. 

- dr. Pálos Annamária lett az új tankerületi igazgató, ő látja el januártól a város összes oktatási intézményének a fenntartói feladatait, hozzá tartozik az intézményvezetői kinevezése is. A december 13-ai testületi ülésen kerül sor a köznevelési intézmények állami fenntartásba vételével összefüggő intézmény átadás-átvételről, a feladatellátáshoz kapcsolódó létszám átadásról, valamint a feladatellátáshoz kapcsolódó vagyonelemek, jogok és kötelezettségek megosztásáról szóló megállapodás elfogadására. 

- A járási központ kialakítása folyamatban van, a régi Csepel Autógyár földszintjén és első emeletén lesz a járási központ. 

- A közmeghallgatáson panasz érkezett a posta előtti kerékpártárolás helyzetére, a problémát oszloppal és a kerékpártároló cseréjével megoldották.

- Szintén a közmeghallgatáson merült fel problémaként a II. Rákóczi F. 2. és Diófasor utca közötti terület ivóvízellátása. Az ügyben megkereste a vízművek vezérigazgatóját és kérte, tervezzék meg, engedélyeztessék és kiviteleztessék a területen a hiányzó vízvezetéket. A műszaki felmérést, előkészítést elvégezték. A projekt lebonyolítása kb. 8 hónap és kb. 5 mFt a költsége, melyet a 2013. évi költségvetésben tervezni fognak. 
- Január 1-jétől a csatornaüzemeltetés elkerült a HATE Kft-től, azt az ÖKOVÍZ veszi át. A 15 fős HATE állományból 5 főt vesz át az ÖKOVÍZ. A következő testületi ülésen tárgyalnak majd a dolgozók sorsáról, a HATE Kft. feladat átalakulásáról. Bejelenti, elkészült a HATE új irodája a II. Rákóczi Ferenc úton, ahová a jövő héten át is költöznek. 

- Két jelentős civil rendezvény volt, a Székely Bál és a Vöröskeresztes Bál, mindkettő sikeres volt, örül annak, hogy újra feléledt ez a báli kezdeményezés, gratulál a szervezőknek. 

- A vezető védőnő tájékoztatta arról, hogy a város elérte a 4 védőnős létszámhatárt, ezért a következő évtől 4 védőnői körzettel kell számolni.

- A tüdőszűrés sikeresen lezajlott. Sok észrevétel érkezett, hogy miért a sportcentrumba helyezték ki, mert messze van a városközponttól, de olyan nagykapacitású energiafelhasználása van a tüdőszűrő berendezésnek, hogy a biztonságos üzemeltetését csak a sportcentrumban tudják megoldani. 
- Elkészült a betlehemi kiállítás, elkezdődtek az adventi koncertek, az istentiszteletek váltják egymást. 

- Az oktatási bizottság tárgyalta a Hunyadi iskola intézményvezetői pályázatát. A bizottsági ülésen szembesült azzal, hogy alapvető nézetkülönbség alakult ki a frakciók között, ezért kezdeményezett egy képviselői egyeztetést, melyen megpróbálta közelíteni a két frakció álláspontját, kompromisszumos javaslattal próbálta áthidalni azt a számára nehezen elfogadható jogi helyzetet, hogy január 1-jétől nem a város a fenntartó, ugyanakkor szeretnének kinevezni 5 évre egy igazgatót, akinek az ellenőrzésére már nem lesz lehetősége az önkormányzatnak. Azonban a képviselői egyeztetés sikertelen volt, nem tudott kompromisszumos javaslatot elérni, ezért a lakossághoz fordult ebben a kérdésben, mert ez egy olyan sarkalatos probléma, melyre az elmúlt két évben nem volt példa. Kérte a lakosságot vegyen részt ebben a vélemény-nyilvánításban, hiszen fontos az, hogy akiket képviselnek, azokkal a véleményük egyezzen. Nyílt levélben fordult a lakossághoz, melyben arra kérte azokat, akik érdeklődnek az iskola és a közügyek iránt, jöjjenek el, vegyenek részt az ülésen. Köszöni a megjelenteknek a részvételt. Úgy érzi, tudnak közös utat keresni ebben a kérdésben. 
Kérdésnek, észrevételnek ad helyt az elhangzottakkal kapcsolatban.

Hanfeldt István köszöni a szót és köszönti a jelenlévőket. Elmondja, az oktatási bizottság ülése előtt olyan információt kapott, hogy az SZMK aláírásgyűjtést kezdeményez, így ő is magánemberként, mint választópolgár aláírás gyűjtőívet szerkesztett, melyet szülőkkel, nagyszülőkkel írattak alá, annak érdekében, hogy a három pályázó közül, az SZMK és a nevelőtestület által legjobban – 97,5 %-kal - támogatott jelenlegi igazgatóasszony felé billenjen a mérleg nyelve. A 185 aláírást tartalmazó iratot szerette volna a bizottság ülése előtt a bizottság elnökének átadni, mely csak az udvaron sikerült nagy nehezen, holott még a napirend megnyitása előtt jelentkezett hozzászólásra, mert a zárt ülésen már erre nem lett volna mód. Később az a vád érte, hogy ezt nem magánemberként, hanem az MSZP elnökeként tette, megsértette a jelöltek személyiségi jogait az aláírásgyűjtéssel, melyet visszautasít, hisz állampolgárként erre bárkinek joga van. Visszautasítja továbbá azt a vádat is, hogy az MSZP ebben az önkormányzati intézményben folytat kampányt. A bizottság ülése után tovább folytatták az aláírásgyűjtést, melyet Polgármester úrnak szeretne átadni. Kéri a képviselőket, elsősorban a FIDESZ elnökét és frakcióvezetőjét, hogy döntésük során vegyék figyelembe a közel háromszáz aláírást. Elmondja továbbá, hogy az egyik e-mailben az szerepel, hogy a jelölteket fenyegetés érte a felhergelt emberek részéről, mellyel kapcsolatban megjegyzi, olyan emberek voltak jelen, akik féltették a munkahelyüket és féltették a gyermekeik jövőjét. Hozzáteszi, benne is volt egy bizonyos fokú félelemérzet, amikor a háttérben fél füllel azt hallotta, hogy milyen esetleges rendőri erőket lehet igénybe venni annak érdekében, hogy a bizottsági ülésről el lehessen távolítani őket. Úgy érzi, a tisztánlátás érdekében meg kellett osztania ezeket a gondolatokat a jelenlévőkkel, kéri döntésük során vegyék figyelembe az elhangzottakat. Átadja az aláírásokat Polgármester úrnak.
Papp Kornél leszögezi, nem mindig tudta követni Hanfeldt úr gondolatmenetét. Az oktatási bizottság ülésén, amikor a bizottság ülését zárt üléssé nyilvánította, a most felszólaló Hanfeldt úr nem mozdult. A maga részéről nyitott volt az aláíróívek átvételére, melyet meg is tett és ígéretének megfelelően mindkét levél felolvasásra került, valamint jegyzőkönyvbe került. A benyújtott levél pontosan oda került, ahova szerették volna benyújtani, jegyzőkönyvi nyoma van és a bizottságon keresztül eljutott a képviselő-testület tagjaihoz. Hanfeldt úr nem lehetett jelen a bizottsági ülésen akkor, amikor mindkét külsős jelölt megrendültségének adott hangot. Bejelenti, a zárt ülést kérő jelölt feloldotta a zárt ülésre vonatkozó kérelmét. Sajnálatosnak tartja, hogy nem tárgyilagos levelet küldött Polgármester úr és három képviselőtársa a választópolgároknak, mert két valótlan állítás és egy „csúsztatás” került a levélbe, amely megtéveszti a választópolgárokat, de úgy gondolja nem ezen a fórumon fognak reagálni. Kéri, hogy a többrétű tájékoztatás érdekében majd ezt is olvassák el. 
Dobos Andrea (pedagógus) megjegyzi, nem vádolhatják azzal, hogy bármelyik párt nevében kér szót. Örül annak, hogy szót kapott, mert az oktatási bizottsági ülésen is szeretett volna élni állampolgári jogával, de nem tehette meg. Elmondja, az igazgatóválasztás kapcsán ő látta el az elnöki teendőket, és sajnálatos módon most úgy érzi, hogy semmibe vették a munkáját. Megerősíti azon véleményét, hogy a képviselő-testületnek, illetve az oktatási bizottságnak elsősorban az őket megválasztó halásztelki polgárok érdekképviselete lenne a fő feladata, de nem érzi ezt az oktatási bizottság döntésében. Szeretne választ kapni az oktatási bizottság elnökétől arra, hogy mivel indokolja mindazt, hogy sokak akaratát felülbírálva egy olyan emberre voksoltak, akik a nevelőtestület által egyetlen egy szavazatot sem kapott. Köszöni mindenkinek a megjelenését, mely úgy gondolja jelzésértékű a jövőbeni célok elérésére is. 
Szentgyörgyi József jelzi, mivel nyílt ülés van, a napirend keretében is hozzá lehet majd szólni. 

Papp Kornél mivel megszólították, szeretne reagálni az elhangzottakra. A félreértések elkerülése végett hangsúlyozza, az oktatási bizottság a folyamatban egy ugyanolyan láncszem, mint amilyen a tantestület, vagy az SZMK, az iskolaszék és az összes szervezet, amely az intézményvezetői választásnál véleményezési jogával él. Az oktatási bizottság 20-20 percben meghallgatta a jelölteket, majd ahogy az feltehetően a nevelőtestületben, illetve az SZMK-ban is történt, titkos szavazással az 5 tag véleményt formált. Megjegyzi, ahogy a nevelőtestületi szavazásnál sem tudják ki volt az, aki nem szavazott, ugyanúgy az oktatási bizottsági ülésen sem nyilvános mindez. Még semmi nem dőlt el, mivel a képviselő-testület ülése az a grémium, ahol megtörténik a döntés. Kéri, ne „démonizálják” az oktatási bizottságot, hisz csak tette a dolgát, továbbá azzal se „démonizálják”, ami a levélben szerepel, mert az oktatási bizottságnak semmiféle jogköre nincs a költségvetést illetően, a státuszokat illetően is csak javaslatot tett a képviselő-testületnek. Kéri továbbá, ne úgy tekintsenek az oktatási bizottságra, amely mindenképpen rosszat akar a pedagógusoknak. 
Szentgyörgyi József ismételten jelzi, lesz lehetőség a napirendi pont tárgyalásánál a hozzászólásokra. 
Napirend 1. pontja:
Beszámoló a 2011. évi költségvetés teljesítéséről
Előterjesztő: Szentgyörgyi József polgármester

Szentgyörgyi József kéri a pénzügyi bizottság elnökét, ismertesse a bizottság döntését.

Lengyel Izabella ismerteti, a bizottság 1 igen, 2 nem és 2 tartózkodás mellett nem fogadta el a beszámolót. 
Szentgyörgyi József kérdésnek, hozzászólásnak ad helyt.

Papp Kornél emlékeztet arra, hogy a 2011. évi költségvetés V. számú módosítása nem szerepel a napirendek között, e nélkül nehezen tudja értékelni a zárszámadást. 

Erdődi Sándorné jelzi, a 2011. évi zárszámadásról már több alkalommal elmondta a véleményét, javaslatát, de az sajnos elhallgatásra került. Minden alkalommal és most is igennel fog szavazni, hiszen a beszámolót a belső ellenőr és a könyvvizsgáló is elfogadásra javasolta. Első alkalommal volt benne elírás, ami javításra került, de ez nem változtatta a főösszeget, mely a mai napig sem változott. Kérdezi, akkor miért ez a sok huzavona? Már az első alkalommal is lehetett sejteni mi az igazi ok, miért nem fogadható el a beszámoló, de feltételezése azóta, már több alkalommal bebizonyosodott. Szinte minden alkalommal, ha burkolt formában, de kimondásra került, hogy borzalmas hibát követett el a Polgármester és a hivatal vezetője, az elutasítás indoka ez volt és nem a beszámoló tartalma. Mi is történt? Alapvető hiba? Nem kapott felhatalmazást a Polgármester a szakmai feladatokra tervezett összeg egyik számláról a másikra való átcsoportosítására. A költségvetés főösszege 98,4 %-ban, illetve 98,1 %-ban teljesült, a város, az iskola, az óvoda működött, a számlák kiegyenlítése megtörtént, a dolgozók megkapták a fizetésüket, ez volt az a borzalmas nagy hiba? Véleménye szerint nem, de az, amit a Képviselő-testület elkövetett azzal, hogy a zárszámadási rendeletét nem alkotta meg, azzal jogot sértett. A Kormányhivatal július 26-án törvényességi észrevételt tett, felhívta a Képviselő-testület figyelmét a jogsértés megszüntetésére, amit a Képviselő-testület a mai napig nem tett meg az általa elmondottak alapján. Szégyen a városra, ilyen még nem fordult elő 12 éves képviselősége alatt. Úgy véli, a magánérdek és a magánsérelmek sokkal fontosabbak a város érdekével szemben. Kéri, gondolják át döntésüket képviselőtársai és szavazzanak igennel.

Szentgyörgyi József elmondja, az V. módosítást és a beszámolót már hatszor tárgyalták egyben, ezért nem került külön napirendként felvételre, de jogilag egyben szavaznának az V. módosításról és a beszámolóról, de ha ez ellen Képviselőúrnak kifogása van, akkor leveszi napirendről. Hozzáteszi, a Kormányhivatal állásfoglalása alapján azonban minden testületi ülésen elő kell terjesztenie, azonban ha ezzel kapcsolatban aggálya van Képviselőúrnak, akkor a következő testületi ülésen előterjeszti mindkét napirendet. 
Papp Kornél válasza, nem kívánja befolyásolni Polgármester urat az ülés vezetésében. 
Lengyel Izabella Képviselőtársának címezve elmondja, a 2011. évi zárszámadás elfogadása április óta húzódik. Hangsúlyozza, minden egyes jegyzőkönyvben megtalálható részletesen, tételesen, hogy mi volt a fő indoka az elutasításnak. Úgy történtek előirányzat változtatások, hogy nem történtek előtte módosítások. December 31-én befejeződik egy év, január végéig be lehet fejezni a könyveléseket, adminisztrációt, a módosítások április végéig nem történtek meg a módosítások és történt meg a változtatás. Ez szakmailag megengedhetetlen, ráadásul ez a folyamat, ami elkezdődött a Kormányhivatal általi elmarasztalással továbblépett és most a Kúria előtt van az ügy. Leszögezi, engedtessék meg, hogy ez végigjátszódjon, és majd ami ott kiderül, az alapján mindenki magába néz és meglátják mi lesz a vége. 
Erdődi Sándorné köszöni Képviselőasszony hozzászólását, de őt nem győzte meg, ezért továbbra is kitart álláspontja mellett. 
Szentgyörgyi József további kérdés, észrevétel nem lévén szavazásra bocsátja a 2011. évi zárszámadás elfogadását. 
174/2012.(XII.06.) számú Képviselő-testületi határozat

Halásztelek Város Önkormányzatának Képviselő-testülete a 2011. évi költségvetési előirányzatainak teljesítését az alábbiak szerint fogadja el:


Kiadások főösszege eredeti előirányzat
1.164.868 eFt




         módosított előirányzat
1.158.182 eFt




         teljesítés


1.139.867 eFt 
- 98,4 %


Bevételek főösszege eredeti előirányzat
1.164.868 eFt




         módosított előirányzat 
1.158.182 eFt




         teljesítés


1.136.221 eFt
- 98,1 %
Határidő: 
azonnal 

Felelős: 
Szentgyörgyi József polgármester

4 igen

3 nem

1 tartózkodás




e l u t a s í t v a
Napirend 2. pontja:
Halásztelek Város Önkormányzatának 2013. évi költségvetési koncepciója 
Előterjesztő: Szentgyörgyi József polgármester

Szentgyörgyi József kéri a pénzügyi bizottság elnökét, ismertess a bizottság döntését.
Lengyel Izabella ismerteti, a bizottság 5 igen szavazattal javasolja, hogy a Képviselő-testület kérje fel a Polgármestert, hogy a 2013. évi költségvetési rendelettervezet összeállítása során - a jogszabályi előírások figyelembe vételével – érvényesítse az előterjesztésben foglaltakat. 

Szentgyörgyi József kérdésnek, hozzászólásnak ad helyt.

Papp Kornél kérdezi, van-e valamilyen magyarázat arra, hogy Halásztelek Város 2013. évi költségvetési koncepciója 80 %-ban betűről-betűre megegyezik Gyál költségvetési koncepciójával.
Szentgyörgyi József válasza, mivel az ország költségvetése még nem került elfogadásra, ezért a költségvetést kiegészítő törvények és a költségvetés magyarázatában megjelenő anyagokkal tud mindenki dolgozni, ugyanis a koncepció feladata az, hogy tájékoztassa a képviselőket arról, hogy milyen anyagi forrása lesz a városnak. Ezt a sablont a saját adatokkal egészítették ki. Örült annak, hogy a bizottsági ülésen ez elnyerte Képviselőúr tetszését és kifejezte pozitív hozzáállását ahhoz, hogy érdemben sikerült előbbre lépni. Kérdés, hozzászólás nem lévén szavazásra bocsátja a határozati javaslatot.
175/2012.(XII.06.) számú Képviselő-testületi határozat

Halásztelek Város Önkormányzatának Képviselő-testülete felkéri a Polgármestert, hogy a 2013. évi költségvetési rendelettervezet összeállítása során - a jogszabályi előírások figyelembe vételével – érvényesítse az előterjesztésben foglaltakat. 

Határidő: 
azonnal 

Felelős: 
Szentgyörgyi József polgármester

8 igen

0 nem

0 tartózkodás




e l f o g a d v a
Napirend 3. pontja:
Hunyadi Mátyás Általános Iskola, Gimnázium és Alapfokú Művészetoktatási Intézmény intézményvezetői pályázat elbírálása

Előterjesztő: Szentgyörgyi József polgármester

Szentgyörgyi József ismerteti, az oktatási bizottság ülése óta két új esemény történt. Az egyik, Mitykó János pályázó jelezte, hogy magánokból nem tud részt venni a testületi meghallgatáson, levelet küldött, melyet kért, hogy minden képviselő kapjon meg, ennek eleget tett. A másik, Csepregi Dezsőné pályázó a testületi ülés előtt tájékoztatta arról, hogy a kialakult helyzetre való tekintettel visszavonja pályázatát. Az oktatási bizottság gyakorlata szerint minden pályázó 10-10 percet kapott a bemutatkozásra, utána lehetett kérdéseket feltenni a pályázók felé, ezért javasolja hasonló módszerrel lebonyolítani a mostani meghallgatást, annyi változással, hogy csak egy pályázó van jelen, akinek meg tudják hallgatni a bemutatkozását. Átadja a szót a jelenlévő Juhász Zoltánné pályázónak.

Juhász Zoltánné hangot ad annak, sosem gondolta volna, hogy személye egyszer ilyen tömegeket fog vonzani. Köszöni az érdeklődést és támogatást. Nehéz dolga van, mert 10 percben kellene elmesélni az életét, összefoglalni azt, ahogyan a jövőt képzeli, és könnyű dolga is van, hiszen élete a jelenlévők előtt zajlott. Röviden ismerteti eddigi életútját, megnevezve mentorait. Hangsúlyozza azért nehéz a mostani helyzet, mert változás előtt állnak és nem tisztázottak még azok az erővonalak, költségvetési körülmények, amelyek majd január elsejétől rendelkezésre állnak. Azt tudja, egy igazgatónak a feladata az, hogy biztosítsa a jogszerű, törvényes működést. Ugyanakkor az is feladata, hogy lehetőségei szerint az iskolában biztosítsa a szakmai fejlődést, önállóságot. Úgy gondolja kollegáival együtt mindent meg fognak tenni azért, hogy még ha szakmailag egy másfajta irányítás alá is fognak tartozni, akkor is a városé maradjanak. Reméli, hogy továbbra is intézményük lesz a legdinamikusabban fejlődő intézmény, melyhez a körülmények biztosítottak. Sajnálja, hogy a város, mint fenntartó nem élvezheti munkájuk hasznát, de reméli, hogy a támogatást nem vonja meg az intézménytől, mert arra továbbra is szükségük lesz. Megjegyzi, problémák mindig adódnak, de azokat mindig igyekszenek megoldani, és mindig a tanulók érdekében próbálnak döntéseket hozni. A következő időszakban kérdéses hogyan alakul az iskola szerkezete. Az utóbbi időszakban sikerült folyamatos fejlődést biztosítaniuk az intézménynek, a 90-es években önálló zeneiskolája lett, majd sikerült a középiskolát is elindítani először esti tagozattal, majd a nappali tagozattal is. Azt gondolja az, hogy az országosan csökkenő gyermeklétszám ellenére meg tudják tölteni az osztályokat, azt mutatja, hogy jól döntöttek. Reméli, hogy a szakképzésben bekövetkezett változás létjogosultságot ad továbbra is a gimnáziumnak, továbbá az, hogy törekvéseik a nagy oktatáspolitikai törekvésekkel is találkoznak, nevezetesen az idegen nyelvi oktatás erősítése még több óraszámmal, a rendelkezésre álló számítógépparkot még jobban kihasználva magasabb szintű számítástechnikai ismereteket közvetítsenek. Elmondja továbbá, a kompetencia felméréseken is egyre jobb eredményeket sikerült elérnie az iskolának, elsősorban a matematika terén. Köszöni a meghallgatást.
Szentgyörgyi József kérdésnek, hozzászólásnak ad helyt.

Stefanik Zsolt jelzi, az oktatási bizottság rangsort állított fel, ezért így, hogy az első pályázó visszalépett javasolja, hogy a testület a második pályázót támogassa. Mint ismert Csepregi Dezsőné 3 szavazatot, Juhász Zoltánné 2 szavazatot kapott a bizottsági ülésen, ezért véleménye szerint a második pályázóból első pályázó lett. 

Papp Kornél megnyugtatja Igazgató asszonyt, mert ez a városi közösség mindig igényelni fogja a Hunyadi iskola támogatását a kulturális és sport programokhoz, illetve az élet minden területén. Aggodalommal figyelik Halásztelken az elmúlt időszakban az erőszak terjedését, melyre néhány példát említ. Kérdezi, hogyan lehetne még tudatosabban összefogni az iskolának, szülőknek, önkormányzatnak, társadalmi szervezeteknek annak érdekében, hogy szelíd és élhető közeg legyen.

Juhász Zoltánné válasza, őket is elkeseríti mindennemű erőszak megjelenése akár a helyi közösségben, akár országos szinten. Úgy gondolja, amit az iskola megtehet, azt meg is teszi. Amikor felfigyel egy eseményre, akkor az osztályfőnökök, ügyeletes nevelők, gyermekvédelmi felelős, mindenki teszi a dolgát, ami nem biztos, hogy látványos. Az említett esetben is megtették azokat a lépéseket, amelyek ilyen esetben az iskolától elvárhatók. Ezen kívül az osztályfőnökök a saját osztályaikban megteszik azokat a lépéseket, beszélgetéseket, amelyek ilyen esetben szükségesek ahhoz, hogy minél többoldalúan tudják nevelni a tanulókat, de természetesen ehhez a szülők együttműködése is szükséges. 

Papp Kornél elmondja, már az oktatási bizottság zárt ülésén és a képviselői egyeztetésen is megbeszélték, Igazgató asszonynak van egy nagy előnye, hogy 11 éve ismerik, és ugyanakkor van egy hátránya is, azaz egy embert nemcsak a pozitívumaival, hanem a negatívumaival is ismerni kell. Ez a másik jelölt esetében nincs meg, csak írott anyag van, az alapján lehet véleményt formálni róla. Ami negatívumként elhangzott az elmúlt esztendőben különböző fórumokon, az egy olyan kérdéskör, amitől 2013-ban megszabadulnak az intézmények, nevezetesen a gazdálkodási kérdések. Hangsúlyozza, egy önkormányzat életében igen nehéz rangsorolni, hogyan lehet a kiadásokat úgy elkölteni, hogy a kötelező feladatokat biztosítsa, ugyanakkor a város fejlődését, az állampolgárok igényeit optimálisan kielégítse. Ez az önkormányzat nagyon sokat tett annak érdekében, hogy az oktatás méltó módon történjen, volt egy 880 mFt körüli beruházás, illetve volt olyan eszköz felszerelés is 17 mFt körüli összegben, melyet már ez a testület hozott. Mindezek mellett aggodalommal figyelték azt, hogy a működési költségek nem úgy teljesülnek, mint ahogy kellett volna, mert hozták magukkal a 170 mFt-os mínusz 2010. december 31-ével, amit két év kínkeserves munkájával vélhetően sikerül 2012. december 31-éig lenullázni, ami nagy eredmény. A negatívum tehát az volt, hogy aggodalommal figyelték a bevételek teljesülését, a kiadások alakulását, és egy olyan várakozással voltak, hogy Igazgatóasszony jobban partnere lesz ebben az önkormányzatnak, Halásztelek közösségének. 
SZMK nevében egy szülő elmondja, az SZMK is aláírásokat gyűjtött. Az Igazgatónőt az alapján tudják megítélni, ahogy megismerték. Leszögezi, a szakmai kérdésekben nem annyira kompetensek, csak a gyerekekkel való bánásmódban, azzal tökéletesen egyetértenek. Jelen volt az oktatási bizottság ülésén, melyen véleménye szerint senki sem volt megfélemlítve. Elnök úr szünetet rendelt el, s a szünet alatt próbáltak meg beszélgetést kezdeményezni, de az nem sikerült, de ezen kívül ott más nem történt.

Halásztelken született hölgy arra kéri a testületet, hogy szavazzanak Juhász Zoltánnéra, mivel mindig is a településen élő volt az iskola igazgatója, aki együtt élt a szülőkkel, gyerekekkel. Személy szerint elítéli azt a pályázó urat, aki nem vesz részt az ülésen, mert milyen igazgató lesz az ilyen emberből.
Szentgyörgyi József közbeszól, személyes akadályoztatás miatt nem tudott eljönni.

Halásztelken élő hölgy nem tudja elfogadni a személyes akadályoztatást, mert ha valamit akar, akkor az a legkevesebb, hogy megtiszteli a jelenlévőket azzal, hogy idejön. 

Szentgyörgyi József leszögezi, mindhárom pályázó tisztességesen felkészült, korrektül állt a pályázathoz. 

Papp Kornél hangsúlyozza, azért tartotta fontosnak a reagálást, mert ismételten olyan határterületre érkeztek, ami embereknek a személyéhez fűződő jogait jelentősen érinti. Úgy, mint képviselő kéri a vendégeket, hogy mások önérzetét, jó hírnévhez való jogát ne csorbítsák. Kéri, hogy Mitykó János levele kerüljön kérésének megfelelően felolvasásra, mert ez alapján értesülhetett volna a hozzászóló hölgy, hogy haláleset miatt nem tudott Mitykó János eljönni a testület ülésére. 

Juhász Zoltánné kérdezi Elnök úrtól, hogy az említett 170 mFt az nem az iskola hiánya volt, mert nehogy valakiben az a kép alakuljon ki, hogy ennyi hiánnyal zárta az iskola az évet, mert nem így történt. 

Szentgyörgyi József elmondja, összességében az iskola tervezett beruházása és a tényleges megvalósítása között 170 mFt különbség volt, ezt a hiányt tolták maguk előtt 2010-től, így precíz a meghatározása. 

Halásztelken élő hölgy szeretné megtudni, mi volt az oka annak, hogy a pályázat kétszer került kiírásra.

Szentgyörgyi József válasza, ez most a döntéshozatalt nem viszi előbbre, nem kíván olyan részletekbe belemenni, ami az így is nehéz helyzetben lévő képviselőket még egy tartalmi vitába sodorja. 

Tóth Endre Attila mint az ügyrendi bizottság elnöke kérdezi, miért nem olvassák fel Mitykó János levelét.

Szentgyörgyi József felolvassa Mitykó János levelét, kivéve a másik pályázó személyét érintő részt.  

Tóth Endre Attila kijelenti, nem ért egyet Mitykó János levelével, azonban az oktatási bizottsági ülésen az volt a problémája a megjelenteknek, hogy Mitykó úr zárt ülést kért, ezért nem lehetnek jelen. Magyarországon van egy törvény, mely szerint a jelöltnek joga van zárt ülést kérni, s ha kéri a bizottságnak azt biztosítania kell. Elmondja továbbá, azért jelentkezett képviselőnek, mert hitt abban, hogy saját tudása szerint tenni tud a város jövőjéért, azonban nem mindenkinek kell egyetérteni azzal, hogy ő jól látja-e a dolgokat. Az oktatási bizottsági ülésen arra számított, hogy szakmai döntést fognak hozni és javaslatot tesznek a képviselő-testületnek. Tiszteli és becsüli Hanfeldt urat, de amikor ő adta át az aláírásgyűjtő íveket nem tudta elvonatkoztatni attól, hogy ő a helyi MSZP-ben milyen szerepet tölt be, de még mindig hitt abban, hogy ez szakmai döntés lehet. Ezek után Polgármester elhalasztotta a testület ülését és kezdeményezte, hogy a két frakció egyeztessen. Elmondta az egyik álláspontot és időt kért, fontolják meg a döntést. Onnan jött rá, hogy lejárt az idő, hogy hétfőn megkapta az MSZP frakció levelét. Innen kezdve úgy érzi, ez az igazgató választás már nem az igazgatóról szól, hanem ez az MSZP 2014-es kampányának első lépése. Leszögezi, joga van az eseményeket úgy értelmezni, ahogy látja azokat, s azt látja, hogy mindenki jobban tudja, hogyan kell neki döntenie, ezért úgy érzi az ő döntésére nincsen szükség. 
Végváriné Nyíri Lídia emlékezteti fiatal képviselőtársát, hogy a második pályázati kiírás az ő javaslatára történt, nevezetesen pontosan egy nyelvtanártól olyan javaslat, hogy nem kell nyelvvizsgával rendelkezni, innen kezdve neki nem tetszett a dolog. 
Szentgyörgyi József nem akarja senkibe sem belefojtani a szót, de úgy gondolja, olyan irányba mennek, ami a döntéshozatalt nem viszi előrébb. A dolognak sok olvasata van, hisz másképp éli meg a helyzetet az intézményben dolgozó, másképp a szülő és megint másképp egy képviselő és egy polgármester. Úgy érzi mindent elkövetett ennek a szituációnak az elkerülése érdekében, ezért is kezdeményezte a képviselői egyeztetést. További hozzászólásoknak ad helyt.

Tóth Endre Attila mivel nyelvtanár, ezért jól tudja, attól, hogy van egy nyelvvizsgája valakinek, még nem lesz jó igazgató, mint ahogy ő sem lenne az. Javaslatával, hogy vegyék ki a nyelvvizsgát azt szerette volna elérni, hogy ne szűkítsék be a pályázatok körét, mint ahogy most a Márainál is igencsak be van szűkítve. 

Végváriné Nyíri Lídia megjegyzi, a XXI. században elvárható egy iskolaigazgatótól, hogy nyelvvizsgával rendelkezzen. 

Papp Kornél leszögezi, augusztusban azért ült össze az oktatási bizottság és a képviselő-testület, mert szeptember 1-jével megváltoztak az intézményvezető kinevezésének feltételei és a korábbi kiírás nem tartalmazta azt a feltételt, ami szeptember 1 után feltétel lett. Az intézményvezetői szakképesítést a jogszabály kötelező feltétellé nyilvánította, a nyelvvizsga nem az. 

Dobos Andrea elmondja, a személyes meghallgatás alkalmával Mitykó János nem tagadta, hogy több ügy kapcsán is perben állt.

Szentgyörgyi József közbeszól, véleménye szerint mindenki látta a jegyzőkönyvet, ez nem viszi előrébb az ügyet. Érvelni mellette, de jelölt ellen ne tegyék.

Pedagógus hölgy elmondja a 42 pedagógus közül 39 a mostani igazgató mellett voksolt, s hogy ez a pedagógus kollektíva nem elfogult, az látható volt a múltkori választáskor, amikor megoszlottak a vélemények. Megdöbbenve tapasztalta, hogy egy több éve együtt dolgozó pedagógus kollektíva véleményét húzták át egy tollvonással. 

Horváth József SZMK tag leszögezi, pártállástól függetlenül sok gyermek jár ebbe az iskolába, de úgy érzi itt politikai tusa is van. Úgy gondolja azért választották meg a képviselőket, hogy a várost, az állampolgárokat, a gyermekeiket, azaz az általános iskolát képviseljék. Hangsúlyozza, az általános iskolával kapcsolatban nincs helye pártcsatározásnak. A döntést gyakorlati alapon kellene meghozni, mint ahogy az SZMK is gyakorlati alapon gyűjtötte az aláírásokat, nem pedig politikai alapon. 
Egy szülő megkéri a képviselőket, vegyék figyelembe a döntésük során azt a támogatást, valamint a több száz aláírást, amit a jelenleg Igazgatóasszony kapott, ennek nagy jelentősége van, mert véleménye szerint a demokráciát így lehet a legjobban érvényesíteni.

Makai Sándor elmondja 9 éve lakik Halásztelken, egy nagyszerű közösséget, nagyszerű embereket ismert meg. Visszatekint a történelembe, IV. Béla korába, valamint a művésztelepről szól néhány szót. 

(Közben megérkezett Igaz Tibor képviselő. Jkv.)

Szentgyörgyi József további hozzászólás, észrevétel nem lévén ügyrendi kérdésnek ad helyt. 

Papp Kornél kezdeményezi a titkos szavazást. 

Szentgyörgyi József szavazásra bocsátja a titkos szavazást. Megállapítja, hogy a testület 5 igen, 4 nem szavazattal a titkos szavazás mellett döntött. Felkéri Jegyző asszonyt, ossza ki a szavazólapokat, majd kéri az ügyrendi bizottság elnökét, Tóth Endre Attilát a szavazás után szedje össze azokat és ismertesse a titkos szavazás eredményét.
T I T K O S    S Z A V A Z Á S 

Tóth Endre Attila a szavazatok megszámlálása után ismerteti a titkos szavazás eredményét, mely szerint Juhász Zoltánné 4 szavazatot kapott, és 5 szavazat érvénytelen.
176/2012.(XII.06.) számú Képviselő-testületi határozat

Halásztelek Város Önkormányzatának Képviselő-testülete a Hunyadi Mátyás Általános Iskola, Gimnázium és Alapfokú Művészetoktatási Intézmény vezetésére beérkezett pályázatok, illetve pályázók elbírálásával kapcsolatban nem hozott érvényes döntést, mivel nincs meg a szavazatoknál a minősített többség.

Szavazatok a következőképpen alakultak:


4 szavazat
Juhász Zoltánné


5 szavazat
érvénytelen

Határidő:
azonnal

Felelős:
Szentgyörgyi József polgármester
Szentgyörgyi József bejelenti, a testület nem döntött az igazgató személyéről, a határidő azonban lejárt. A helyettesítési rend szerint Perecsényi Zsuzsanna vezeti az intézményt 2013. január 1-jéig, utána pedig a tankerületi igazgató mozgástere, hogy a megbízott igazgató személyének kit nevez meg. Az ülés folytatásáig 5 perc szünetet rendel el.
S Z Ü N E T

Napirend 4. pontja:

A Márai Sándor Közművelődési Intézmény és Városi Könyvtár intézményvezetői megbízásának módosítása
Előterjesztő: Szentgyörgyi József polgármester

Szentgyörgyi József ismerteti, a közművelődési intézmény vezetésére kiírt pályázatot eredménytelennek nyilvánította a testület, ezért dönteni kell az ideiglenes irányításról, továbbá a pályázat sorsáról, ezért egy határozat módosítást és egy új pályázat kiírására vonatkozó határozatot hozott a testület elé. Kérdésnek, hozzászólásnak ad helyt.
Papp Kornél tekintettel arra, hogy az előterjesztést a helyszínen kapták meg, valamint arra, hogy a jövő héten oktatási bizottsági, valamint testületi ülés is lesz, ezért javasolja, hogy halasszák a döntést a jövő hétre, addig pedig tartsanak konzultációt a kérdésben.

Szentgyörgyi József elfogadja a javaslatot, az előterjesztést leveszi napirendről. További észrevétel, hozzászólás nem lévén a testületi ülést bezárja, a HATE taggyűlését megnyitja.

HATE taggyűlés
Napirend 1. pontja:
Tájékoztató a HATE Kft. 2012. évi városüzemeltetési feladatainak végrehajtásáról
Előterjesztő: Acélvári Attila ügyvez.ig.
Szentgyörgyi József szóbeli kiegészítés nem lévén kérdésnek, hozzászólásnak ad helyt.

Papp Kornél visszatérve az október 13-ai javaslatához elmondja, örül annak, hogy együtt van a Felügyelő Bizottság és a Képviselő-testület, de üröm az örömben, hogy két év után gyakorlatilag ez először következik be. Szeretné, ha időt szakítanának arra, hogy a FEB elnöke és tagjai tájékoztatnák a testületet arról, hogy az elmúlt két évben milyen tevékenységet végeztek. Mint képviselő szeretne nyugodtan tekinteni a 2013-as végelszámolás felé úgy, hogy az elmúlt két évben minden ellenőrzött körülmények között volt, ezért kéri erre szánjanak időt. 

Szentgyörgyi József leszögezi, nem szándékozik a HATE Kft. végelszámolását elindítani. Hangsúlyozza, valóban a bevételek nagy részét elvesztette a csatornával, de úgy gondolja, hogy egy nullás, vagy egy leállított 100 %-os önkormányzati tulajdonú Kft. bármikor jól jöhet. 
dr. Sári Mónika bejelenti, a FEB megtartja beszámolóját, de kimondottan a taggyűlés számára, ezért kéri zárt ülés elrendelését.

Szentgyörgyi József megköszönve a vendégek jelenlétét, kéri, hagyják el a helyiséget. 

dr. Sári Mónika (FEB elnök) elmondja, a FEB 2011. januárjában kezdte meg munkáját. Első feladatként azt tűzték ki maguknak, hogy a HATE Kft. által végzett tevékenységek megbízásai tekintetében azt a döntési és kiválasztási mechanizmust szeretnék megismerni, amivel a Kft. dolgozik. A folyamatleírásokat, szabályzatokat, a jogszabályok tekintették át, és az esetleges ütközésekre, javaslattételre és új mechanizmus kialakítására kérte fel a tagokat. A FEB a 2011. március 21-e ülésén meghozta azt a határozatát, melyben a 2011. évre vonatkozó feladatait határozta meg. 2011. évi feladataikat három részre osztották, az egyik az utak karbantartásával és az útépítéssel kapcsolatos, a második az egyéb, ami nem az út és nem a csatornába tartozik, harmadik pedig a csatornával kapcsolatos tevékenységek ellenőrzése. Ezen kívül beiktattak egy újabb munkavégzést, mivel kiderült, hogy a csatornával kapcsolatban rengeteg a kintlévőség, és ezzel kapcsolatban is szeretett volna a FEB tiszta képet kapni. A 2009, 2010, 2011 év vonatkozásában valamennyi számlát, teljesítésigazolást, amennyiben volt az ezekhez tartozó pályázatokat és a kifizetések bizonylatait bekérték, ezeket tételesen átnézték mindhárom tevékenység vonatkozásában. Ugyanezt végezték el a kintlévőségek kezelésnél is, megvizsgálták azokat a körülményeket, okokat, miért lehetséges az, hogy ilyen nagy kintlévőség van. E vonatkozásban javaslatot is tettek arra, hogy milyen módon lehetne ezeket a tartozásokat szűkebb határok közé szorítani. Szabálytalanságokat a FEB nem talált, azonban azt megállapították minden esetben, hogy az iratkezelés, a beérkező és kimenő levelek postázása, valamint az iktatás rendjében mindenképpen sürgős változtatásra van szükség. Gondolták ezt azért is, mert mindannyian egyetértettek abban, hogy a meghirdetett pályázatok beérkezési rendjét csak úgy tudja a FEB vizsgálni, ha ezeknek a postakönyvben kimutatható nyomát találják. Az egy munkához való számlák és dokumentációk vonatkozásában szerette volna elérni azt, hogy az egy tevékenységhez tartozó dokumentumok egy számon és egy helyen legyenek kezelve. Az iratkezelésre vonatkozóan 2012-ben végeztek egy visszaellenőrzést, melyen az iratkezelési szabályzatot a FEB nem találta megfelelőnek, ezért javasolták annak teljes átdolgozását. 2012. január és június hónapban vizsgálták a támogatás felhasználását, mellyel kapcsolatban valamennyi ez évben keletkezett feladatot egyeztettek a kimenő számlákkal és a teljesítésigazolásokkal. A feladatokat nagyrészt együttesen végezte a FEB, de voltak olyan részfeladatok melyeket külön-külön végeztek. 
Kardos Zoltán (FEB tag) véleménye szerint Elnök asszony érthetően és világosan ismertette az általuk végzett munkát. Tudomása szerint a taggyűlés tagjai minden esetben megkapták azokat a dokumentációkat, melyeket a FEB az elvégzett munkákról készített, így folyamatosan tájékoztatás kaptak a FEB tevékenységéről.
Papp Kornél számára csodálatos a FEB által végzett szisztematikus munka, s örül annak, hogy két év után erről egy összefoglaló tájékoztatást kaptak, de megjegyzi az említett jelentések hozzá nem jutottak el, csak a zárszámadásról, illetve a csatornázásról. Polgármester úr is említette és különböző konzultációkon hallott tájékoztatást arról, hogy a HATE Kft. a héten költözik egy új irodába, de arról nincs fogalma, hogy miért, milyen konstrukcióban, hogyan vásárolt a HATE Kft. irodát magának az új épületben. E-mailen kapott az ügyvezető igazgatótól egy alaprajzot, de részleteket nem tud, csak azt, hogy 60 m2 az iroda területe és állítólag 16 mFt-ba került. Kérdezi, a FEB egy ilyen ingatlanvásárláshoz előzetesen hozzájárult-e vagy sem, azt tudja, hogy a taggyűlés ebben a kérdésben nem kapott olyan lehetőséget, hogy állást foglaljon. 
dr .Sári Mónika elmondja, a FEB a vásárlás előtt egy szerződéstervezetet látott, valamint az ügyvezető igazgató beszámolóját arról, hogy miből fogja finanszírozni a tulajdonos a vásárlást. Akkor ezt aggályosnak tartotta, tekintve, hogy ez egy jövőbeni másik beruházásból befolyt összegből került volna kifizetésre, s akkor azt mondta, hogy mivel a Ptk. nem fogadja el, jövőbeni dologra szerződést kötni nem lehet, amennyiben ez a jogi akadály elhárul, akkor a FEB támogatja az ingatlan megvételét. Az elmúlt időszakban a FEB visszaellenőrizte az ingatlanvásárlás kérdését, s az ügyvezető igazgató tájékoztatása szerint teljesen rendben van, a tulajdonos tudtával és beleegyezésével, szabályos jogi keretek között az ingatlanvásárlás megtörtént.

Szentgyörgyi József hozzáteszi, a HATE Kft. ügyvezetéséért és döntéseiért egy személyben az ügyvezető felel, a FEB a Képviselő-testületnek, mint tagnak a kontrollját jelenti ebben a kérdésben. Ezekben a kérdésekben nem a testület felelős dönteni, hanem az ügyvezető dönt önállóan, a döntéseiről beszámol a testületnek, s ha a testület nem fogadja el, akkor felállítja az ügyvezetőt. Ismerteti, a történet arról szól, hogy a Képviselő-testület állapítja meg a csatornahálózathoz való csatlakozás kontingens díját, ezt 2012. december 31-ig a HATE Kft. jogosult beszedni, mely 160 eFt + ÁFA bekötési egységenként a 2006 előtt épült hálózatra. Ezt a beszedett összeget fordítja a rendszer működtetésére és karbantartására. Ez 2013. január 1-jétől megváltozik, mert az új üzemeltetési szerződésben ezt már az önkormányzat szedi és nem az ÖKOVÍZ Kft. Elmondja, a Hold utcában építési engedély kérelmet adott be a tulajdonos, melyhez igazolnia kell a kontingens jogosultságát, tehát azt, hogy az ott lévő lakások után a csatorna csatlakozási díjat befizette. A befizetés az építési engedély kérelem beadása előtt szükséges. A megállapodás arra vonatkozott, hogy vállalta az egyösszegű befizetést, és ingatlancserés teljesítést ajánlott fel, hogy ez a tranzakció az idén létrejöjjön és ne a következő évben jelentkezzen, hiszen bizonytalan volt a kontingensszedés jogosultsága. A 16 mFt értékű vagyonnövekedés bekövetkezett 2012-ben és ezt a vagyont a Képviselő-testület 2013. január 1-jével átveheti. Ezt az irodát az ÖKOVÍZ-nek bérbe adja az önkormányzat, mely folyamatos bevételt fog jelenteni a városnak, hiszen az ott lévő iroda bevételt fog tudni  termelni. Azt kérte az ügyvezetőtől, hogy ezt terjessze a FEB elé és tájékoztassa őket. Jogilag a FEB jóváhagyása ehhez a tranzakcióhoz nem kell. A jelenleg a testület előtt lévő tájékoztató a városüzemeltetésből, effektív a 30 mFt átvett összegből elvégzett feladatokról ad egy áttekintést az ügyvezető. 
Szabó Tibor kérdezi, a közös beruházás finanszírozását a városnak kell-e majd fizetnie, vagy marad minden ugyanabban a formában?

Szentgyörgyi József elmondja, a Tököllel és Szigethalommal közösen beadott pályázat, az egy költségvetési tervhez vonatkozó kötelezettség vállalás, ott a summa beruházást a tervezői költségbecslés alapján az ahhoz elfogadott pénzügyi tervvel adták be. Ebben a pénzügyi tervben azt mondták, hogy minden településnél kb. 99 mFt kötelezettség fog megjelenni a 2 mdFt-ból 83 %-os finanszírozás mellett, de ennek a kötelezettségét vállalták, hogy beleépítik a szennyvízdíjba, hiszen annak megállapítása ekkor jogszabályilag a képviselő-testülethez tartozott. A garancia kettős, ugyanis arra vállaltak garanciát, hogy fedezetet nyújtanak a költségvetés erejéig a 99 mFt-ra akkor is, ha kontingensdíjból nem tudja beszedni, és akkor is, ha a tényleges bekerülési költség eltér a tervezői költségbecsléstől. Leszögezi, ha régi csatornahálózata lenne a városnak, akkor inkább a bérleti díjas szerződés lenne a megfelelő, de alapvetően a hálózat új, jó és még nem 100 %-os rákötöttségű. Úgy gondolja, a közeljövőben a városnak a kontingensjogosultságot és a rákötési jogosultságot érdemes a kezében tartania, de lehet, hogy három év múlva már nem ezt mondja. A másik, hogy a Képviselő-testületnek megvan a mozgástere és a lehetősége, hogy a keletkezett bevételeket és forrásokat, vagy a második rákötésből eredő többleteket visszaforgassa a területre, mint ahogy ezt tette a korábbi időszakban is a terület burkolásával és a közvilágítás megteremtésével. Ezt a lehetőséget szerette volna megtartani a következő időszakban is. Leszögezi, minimum 6 hónapot számol arra, hogy a Kft.-nek az összes kintlévősége bejön. A következő testületi ülésen tárgyalják a HATE átszervezésével kapcsolatos döntést. Azt gondolta, hogy a költségkiadó részt, ami a dolgozók bérét jelenti, valamint a városüzemeltetéshez kapcsolódó dologi kiadásokat vegyék át januártól a Polgármesteri Hivatalba. A következő évben beérkező forrásait a zárásnál jelentkező effektív felhasználható forrásként tudja látni az ügyvezető és a FEB a 2011-2013 nyara közötti ciklusban az ő tevékenységét. 
Papp Kornél az ingatlanvásárlás kérdését nem azért vetette fel, mert rosszul esne neki az, hogy valaki befizet egy jelentős összeget, január 1-jével vagyongyarapodást érhet el az önkormányzat, és bérbe adhatja ezt az ingatlant egy bizonyos összegért. Leszögezi, az érdekli, hogy 2012-ben Halásztelken egy új ingatlanban 60 m2 mennyit ér, arányos-e a szolgálgatás és az ellenszolgáltatás. Ennek megvizsgálására javasolja, kérjék fel a FEB-et, mert kellene egy megerősítés, hogy itt nem egy színlelt szerződésről van szó. 
Szentgyörgyi József a kérést megértette, májusban választ kapnak rá. További kérdés, észrevétel nem lévén szavazásra bocsátja a városüzemeltetési beszámoló tudomásul vételét. 

